Olga Orlova

Olga Yuryevna Orlova (tugʻilganida – Nosova; 1977-yil 13-noyabr, Moskva) – rossiyalik qoʻshiqchi, aktrisa, qoʻshiq muallifi va teleboshlovchi. „Blestyashie“ ayollar pop guruhining dastlabki aʼzolaridan biri (1995-2000); oltin xitlari: „Oblaka“, „Cha-cha-cha“, „Gde je ti, gde?“ va yakkaxon qoʻshigʻi „Ya budu pet“. 2017-yil 25-martdan boshlab „Dom-2“ realiti-shousining boshlovchisi.

 Hayoti 
1977-yil 13-noyabrda Moskvada tugʻilgan.

Musiqa maktabini fortepiano yoʻnalishi boʻyicha tugatgan. Ota-onalarining oʻzlari qizlarini musiqa maktabiga bergan boʻlsalar-da, musiqa bilan shugʻullanish universitetni tugatishiga xalaqit berishidan qattiq xavotirda boʻlgan.

Moskva iqtisodiyot-statistika institutining iqtisodiyot fakultetini tamomlagan.

 Faoliyati 
13 yoshida rejissyor Rustam Hamdamovning „Anna Karamazoff“ filmida rol olib, kinoda debyut qildi. Film premyerasi 1991-yil 17-mayda Kann kinofestivalida boʻlib oʻtdi.

1994-yilda, maktabning bitiruvchi sinfida oʻqiyotganida, Kristian Reyning „MF-3“ guruhi „Tyomnaya noch“ klipida suratga tushdi.

1995-yilda „Blestyashie“ guruhiga qoʻshilgan birinchi qiz boʻldi. Guruhda boʻlgan butun davr mobaynida uning bosh solisti edi.

Debyuti guruhning „Tam, tolko tam“ deb nomlangan birinchi klipida boʻlib oʻtdi. U nafaqat solist, balki „Blestyashie“ mashhurligini taʼminlagan koʻplab qoʻshiqlarning matn muallifi ham hisoblangan. Bu xit qoʻshiqlar orasida „Cha-cha-cha“, „Gde je ti, gde?“, „Za osenyu pridyot zima“, „Chao, bambina!“ va boshqa asarlar bor. Guruh 5 yil davomida beshta albom chiqardi: „Tam, tolko tam“, „Tam, tolko tam (Remixes)“, „Prosto mechti“, „O lyubvi“, „Belim snegom“.

2000-yil oxirida guruhni tark etdi va 2001-yilda sahnaga qaytdi. 15-dekabrda „Perviy“ deb nomlangan debyut albomi chiqdi. Albom taqdimoti „Gorbushkin dvor“da oʻtkazildi. „Angel“, „Ya s toboy“ va „Pozdno“ qoʻshiqlariga kliplar suratga olindi.

 Shaxsiy hayoti 
2000-yilda tadbirkor Aleksandr Karmanov bilan tanishdi, undan homilador boʻlgach, „Blestyashie“ guruhini tark etdi. 2001-yil 4-mayda ularning oʻgʻli Artyom tugʻildi. Nikoh 2004-yilda bekor qilindi.

2004-yil dekabridan 2010-yil iyuligacha kinorejissyor va prodyuser Renat Davletyarov bilan munosabatda boʻldi. Oʻsha davrda Olga Davletyarovning bir nechta filmlarida rol oʻynadi.

2011-2018-yillarda „Avalon-Invest“ bosh direktori Ilya Platonov bilan munosabatda boʻldi.

2021-yil 27-sentyabrda ikkinchi marta turmushga chiqdi. Turmush oʻrtogʻi – Olgadan 10 yosh katta tadbirkor Valeriy, u bilan nikohdan oldin ikki yil davomida uchrashib yurgan. 2023-yil 6-fevralda er-xotinning Anna ismli qizi dunyoga keldi.

Olga yaqin dugonasi Janna Friskening oʻgʻli Platon Shepelevning choʻqintirgan onasi.

 Manbalar 

Turkum:Rossiyalik qoʻshiqchilar
Turkum:Moskvada tugʻilganlar